ORDE do 5 de maio de 2010 pola que se establecen e se convocan axudas de prevención e apoio a familias en situacións carenciais graves para a preservación dos menores no seu medio.
CONSELLERÍA DE TRABALLO E BENESTAR — III. OUTRAS DISPOSICIÓNS — 12/05/2010

O Estatuto de autonomía de Galicia, no seu artigo 27.23º, asígnalle á comunidade autónoma a competencia exclusiva en materia de asistencia social. Pola súa banda, o Decreto 335/2009, do 11 de xuño, polo que se establece a estrutura orgánica da Consellería de Traballo e Benestar, no seu artigo 1 atribúelle á dita consellería a competencia en materia de servizos sociais, incluíndo as políticas de familia, menores, benestar social e inclusión social.
A Lei 13/2008, do 3 de decembro, de servizos sociais de Galicia, inclúe no catálogo de servizos sociais as prestacións económicas orientadas a satisfacer necesidades pecuniarias valoradas dos individuos ou das familias e a estimular a súa incorporación social e laboral. No seu artigo 21, define as prestacións económicas do sistema galego de servizos sociais como as achegas en diñeiro, de carácter periódico ou de pagamento único, que teñen como finalidade, entre outras, apoiar o coidado de menores, paliar situacións transitorias de necesidade, garantir mínimos de subsistencia e reforzar procesos de integración familiar e inclusión social.
Así mesmo, a Lei 3/1997, do 9 de xuño, galega da familia, a infancia e a adolescencia, prevé no seu artigo 11.3º c) a regulación de prestacións económicas ou técnicas que teñan por obxecto incidir favorablemente nas situacións de carencia familiar, e no artigo 15 a) establece, entre outras medidas preventivas, o apoio á infancia e á adolescencia a través de medidas económicas ou técnicas dirixidas a cubrir as súas necesidades básicas e a mellorar o medio familiar co fin de garantir o dereito a desenvolverse, sempre que sexa posible, no seo da súa propia familia.
Estas medidas axustaranse ás normas e principios establecidos nos preceptos básicos da Lei 38/2003, do 17 de novembro, xeral de subvencións, na Lei 9/2007, do 13 de xuño, de subvencións de Galicia, e no Decreto 11/2009, do 8 de xaneiro, polo que se aproba o seu regulamento, así como na Lei 4/2006, do 30 de xuño, de transparencia e boas prácticas na Administración pública galega. En especial, teranse en conta, en todo caso, os principios de publicidade, concorrencia, obxectividade, transparencia, igualdade e non-discriminación para a concesión das axudas.
Na súa virtude, en uso das facultades que teño atribuídas,
DISPOÑO:
Artigo 1º.-Obxecto e finalidade destas axudas.
1. Esta orde ten por obxecto establecer as bases reguladoras para a concesión de axudas individuais de prevención e apoio á familia e atención ao menor, durante o exercicio económico do ano 2010, mediante o procedemento de concorrencia competitiva, e proceder á súa convocatoria.
2. A finalidade destas axudas é proporcionar apoio económico e profesional ás familias para garantirlles a atención adecuada aos seus fillos e favorecer que permanezan no seu medio, evitando os riscos de desestruturación familiar, así como facilitarlles ás unidades familiares a adquisición de habilidades de atención, coidado e educación dos menores, así como a capacidade de autoorganización do núcleo familiar.
Artigo 2º.-Beneficiarios.
Poderán ser beneficiarios destas axudas as unidades familiares con fillos menores de dezaoito anos que estean en circunstancias de risco social e precisen apoios económicos para satisfacer as súas necesidades básicas e evitar a desestruturación familiar.
Para os efectos desta orde enténdese por unidade familiar a formada por pais e fillos, sempre que estes sexan menores de 18 anos ou maiores de 18 con grao de minusvalidez recoñecido superior ou igual ao 33%.
Do mesmo xeito, entenderase por unidade familiar a conformada polos familiares que teñan outorgada a tutela ou garda e custodia por vía xudicial ou administrativa e os menores respecto dos cales a exerzan. Estes, se son menores de dezaoito anos, terán a consideración de fillos menores para os efectos do disposto nesta orde.
No caso de unidades familiares monoparentais, incrementarase en 0,8 o número real de membros que compoñen a unidade familiar.
Artigo 3º.-Contía das axudas.
A contía mínima e máxima da axuda está comprendida entre 100  e 500  mensuais por cada unidade familiar, sen que en ningún caso poida superarse a contía de 150  por fillo. O acceso á axuda e a determinación da contía total da axuda que se vai conceder por unidade familiar durante o ano 2010 determinarase en función dos criterios de valoración recollidos no artigo 9º e das dispoñibilidades orzamentarias.
En caso de que algún dos menores que constitúen a unidade familiar deixe de cumprir o requisito de idade ao longo do ano 2010, a axuda concederáselle de xeito proporcional, por meses completos. Do mesmo xeito se procederá se algún dos menores nace ou se incorpora á unidade familiar, ou ben deixa de pertencer a ela durante o ano 2010. Para estes efectos, entenderase que procede conceder a axuda durante todo o mes en que comece ou remate o cumprimento do requisito de idade ou de pertenza á unidade familiar.
Artigo 4º.-Financiamento.
O financiamento das axudas previstas nesta orde efectuarase con cargo á aplicación orzamentaria 12.02.312B.480.1 dos orzamentos xerais da Comunidade Autónoma de Galicia para o ano 2010, reservándose para tal efecto un crédito de 1.200.000 .
Ver referencia pdf "08900D005P010.PDF"
Porén o anterior, esta contía poderá incrementarse se os créditos dispoñibles resultasen incrementados como consecuencia dunha xeración, ampliación ou incorporación de crédito e, se for o caso, logo de aprobación da modificación orzamentaria que proceda, nos termos previstos no artigo 31.2º da Lei 9/2007, do 13 de xuño, de subvencións de Galicia.
Artigo 5º.-Requisitos.
Serán requisitos necesarios para a concesión das axudas:
a) Cumprir os requisitos que se establecen no artigo 10 da Lei 9/2007, do 13 de xuño, de subvencións de Galicia, para obter a condición de beneficiario.
b) Residir e estar empadroados (toda a unidade familiar) na Comunidade Autónoma galega polo menos con seis meses de antelación á data da publicación da convocatoria.
c) Que os menores, respecto dos que se solicita a axuda, teñan menos de dezaoito anos de idade cumpridos durante o ano 2010.
d) Que a unidade familiar non teña recibido axudas con este mesmo obxecto nos últimos tres anos de xeito consecutivo.
e) Que a renda per capita da unidade familiar no ano en que se perciba a axuda non exceda un terzo do IPREM establecido para o ano 2010, en cómputo anual, incluíndo as pagas extraordinarias. Para estes efectos, computaranse as contías que, se é o caso, se perciban en concepto de compensación por acollemento familiar.
f) Que ningún dos membros da unidade familiar sexa beneficiario da renda de integración social de Galicia.
g) Que os menores que compoñen a unidade familiar non teñan concedida a asistencia a un centro de atención de día do sistema de protección de menores da Xunta de Galicia.
h) Que a familia poida evolucionar cara á súa plena autonomía e integración social, sendo estas axudas un apoio temporal.
i) Que a situación do núcleo familiar non permita a cobertura de todas as necesidades básicas do menor no relativo á alimentación, hixiene, vestiario, atención médica, escolarización regularizada e coidados de carácter integral.
j) Que a unidade familiar teña aberto, polo menos con seis meses de antelación á data de publicación desta orde, un expediente polos servizos sociais de atención primaria ou especializados, por posible situación de risco ou con declaración de existencia desta do menor ou menores.
k) Que a unidade familiar cumpra co plan de traballo que estableza o servizo de atención primaria ou especializado.
l) No caso de que se lle concedese esta axuda no ano 2009, que a unidade familiar cumprise co plan de traballo que establecera o servizo de atención primaria ou especializado e mellorase a situación de risco.
Artigo 6º.-Solicitudes e documentación.
1. As solicitudes formularanse mediante instancia subscrita polo representante da unidade familiar segundo o modelo oficial (anexo I).
Cada solicitude irá acompañada da seguinte documentación:
a) Fotocopia do DNI ou tarxeta de residencia e traballo do solicitante e do resto dos membros da unidade familiar obrigados a obtelo, ou no caso de telo/a solicitado/a documento que o acredite. Non será necesaria a presentación destes documentos se as ditas persoas prestan consentimento expreso para que o órgano competente para a tramitación comprobe a súa identidade por medios telemáticos.
b) Fotocopia do libro de familia ou documentación equivalente e demostrativa da filiación e da unidade familiar. No caso dos familiares que teñen outorgada, por vía xudicial ou administrativa, a tutela ou garda e custodia dos menores, documentación acreditativa desta circunstancia.
c) Certificación bancaria do número de conta do cal sexa titular o solicitante.
d) Certificado de vida laboral de todos os integrantes da unidade familiar en idade laboral.
e) Xustificación de ingresos: nóminas de todo o ano 2009 ou certificado de empresa de todos os membros da unidade familiar que percibisen haberes nese exercicio e, de ser o caso, certificación positiva ou negativa da prestación económica do Inem nese mesmo exercicio, certificación da Seguridade Social acerca da pensión percibida ou calquera outro documento acreditativo dos ingresos. Xuntarase en todo caso unha declaración xurada de ingresos de acordo co modelo contido no anexo II.
f) No caso de enfermidades crónicas graves informe médico emitido polo sistema público de saúde.
g) De ser o caso, certificado de minusvalidez se este non fose expedido pola Comunidade Autónoma de Galicia.
h) Compromiso escrito por parte do solicitante (anexo III) de:
-Aplicar as axudas á finalidade para a cal sexan concedidas.
-Contribuír á normalización e integración social do núcleo familiar.
-Atender correctamente a educación dos menores ao seu cargo.
-Acadar canto antes a plena autonomía familiar.
-Cumprir cos obxectivos marcados no plan de traballo familiar elaborado polos servizos sociais de atención primaria ou especializada.
-Comunicarlle, nun prazo non superior a 15 días, ao órgano competente que tramitou a solicitude, calquera modificación que afecte as características deste tipo de axudas.
i) Certificados de empadroamento e convivencia expedidos polo concello de residencia. Non será necesaria a presentación destes documentos se os membros da unidade familiar prestan consentemento expreso para que o órgano competente para a tramitación comprobe esta cuestión por medios telemáticos.
No caso de producirse un cambio de domicilio nos últimos seis meses, o/a interesado/a deberá acompañar directamente os certificados de empadroamento no concello de residencia actual e no anterior.
j) No caso de que se lle concedese esta axuda no ano 2009, informe anual emitido polos servizos sociais do concello onde conste que cumpriu os obxectivos do plan de traballo de intervención educativa na familia.
k) Declaración responsable de non estar incurso en prohibición para obter a condición de beneficiario de subvencións (anexo IV).
2. Deberá xuntarse á documentación achegada polos solicitantes un informe dos servizos sociais do concello de residencia da unidade familiar ou do servizo especializado que tramite o expediente por posible situación de risco ou con declaración de existencia desta do menor, segundo o modelo que figura como anexo V desta orde de convocatoria. No caso de que a familia cambiase de concello de residencia no último ano, este informe deberá incorporar a información que conste ao respecto nos servizos sociais do concello de residencia anterior, facendo constar expresamente tal circunstancia. O informe valorará e verificará os datos presentados e proporá as medidas que se tomarán, especificando o tipo de supervisión que se realizará para garantir a correcta aplicación e procurar aos seus perceptores o apoio periódico que lles posibilite acadar a súa autonomía.
Artigo 7º.-Lugar e prazo de presentación de solicitudes.
1. A solicitude e a documentación requirida presentaranse no departamento territorial da Consellería de Traballo e Benestar correspondente ao domicilio do solicitante, ou ben nos concellos que teñan subscrito o convenio oportuno, sendo de aplicación en todo caso o disposto no artigo 38.4º da Lei 30/1992, do 26 de novembro, de réxime xurídico das administracións públicas e do procedemento administrativo común, modificada pola Lei 4/1999, do 13 de xaneiro.
2. O prazo de presentación de solicitudes será dun mes, contado a partir do día seguinte ao da publicación desta orde no Diario Oficial de Galicia.
Enténdese como último día do prazo o correspondente ao mesmo ordinal do día da publicación. Se o último día de prazo fose inhábil, entenderase prorrogado ao primeiro día hábil seguinte e, se no mes do vencemento non houbese día equivalente ao inicial do cómputo, entenderase que o prazo expira o último do mes.
Artigo 8º.-Tramitación.
1. As unidades administrativas dos departamentos territoriais comprobarán as solicitudes e requirirán do interesado por escrito a emenda dos defectos que houber, con indicación de que, se así non o fixer no prazo de 10 días, se lle terá por desistido da súa petición, logo da correspondente resolución, ditada nos termos previstos no artigo 42 da Lei 30/1992, do 26 de novembro, de réxime xurídico das administracións públicas e do procedemento administrativo común, modificada pola Lei 4/1999, do 13 de xaneiro.
Cando a solicitude non veña acompañada polo informe dos servizos sociais a que se refire o artigo 6º.2 ou se requira información complementaria, o dito informe será solicitado directamente pola unidade tramitadora ao órgano competente, que deberá emitilo no prazo máximo de dous meses.
2. A presentación da solicitude de axuda polo interesado comportará a autorización ao órgano xestor para solicitar as certificacións que deban emitir a Axencia Estatal da Administración Tributaria, a Tesouraría Xeral da Seguridade Social e a Consellería de Facenda da Xunta de Galicia, para acreditar o cumprimento dalgún dos requisitos establecidos nesta orde para a concesión da axuda.
3. Revisada a documentación e completada, se é o caso, remitirase á comisión provincial de valoración, que terá a función de propoñer a concesión ou denegación das axudas, de acordo cos criterios obxectivos recollidos nesta orde.
4. A composición da comisión provincial de valoración será a que segue:
-Presidente: o xefe do Servizo de Familia e Menores do departamento territorial. Nos casos de ausencia ou enfermidade deste será substituído por un funcionario do servizo designado polo xefe territorial.
-Vogais: o xefe territorial designará dous funcionarios, dos cales un actuará como secretario da comisión. Así mesmo, poderá participar un representante da Intervención Territorial, que actuará con voz pero sen voto.
A comisión provincial de valoración reunirase nun máximo de tres sesións en que decidirá sobre as solicitudes presentadas tendo en conta o seu conxunto para a súa valoración.
5. Todos os actos de trámite efectuados nos expedientes de gasto regulados por esta orde entenderanse condicionados a que, ao ditarse o acordo de compromiso de gasto, subsistan as mesmas circunstancias de feito e de dereito existentes no momento en que foron producidos aqueles actos. Para estes efectos poderase solicitar dos interesados declaración xurada demostrativa.
Artigo 9º.-Criterios de valoración.
1. As solicitudes de axudas valoraranse segundo os seguintes criterios:
I. Duración da axuda.
-Non ter recibido a axuda nos últimos 6 anos: 6 puntos.
-Tela recibido con anterioridade polo período dun ano: 4 puntos.
-Tela recibido con anterioridade polo período de dous anos: 2 puntos.
II. Número de fillos.
-Por cada fillo menor de dezaoito anos: 3 puntos.
III. Renda per cápita anual.
-De 0 a 500 : 5 puntos.
-De 500,01 a 1.000 : 4 puntos.
-De 1.000,01 a 1.500 : 3 puntos.
-De 1.500,01 a 2.000 : 2 puntos.
-De 2.000,01 ao límite de renda: 1 punto.
IV. Factores especiais.
-Cada membro da unidade familiar discapacitado cun grao de minusvalidez recoñecido superior ou igual ao 33% ou enfermidade crónica grave: 2 puntos.
-Deficiencias e carencias nas condicións de habitabilidade da vivenda, hixiene e/ou insalubridade, barreiras arquitectónicas, etc., que queden debidamente constatadas no informe social de valoración de situación que deberá achegarse de conformidade co establecido no artigo 6º.2 desta orde: 2 puntos.
-Existencia no núcleo familiar de convivencia de persoas con problemáticas específicas (desempregados de longa duración, con problemas de adicción, inmersos en situacións marxinais, persoas dependentes..) ou presenza de menores que presenten necesidades ou circunstancias especiais, existencia que debe quedar debidamente reflectida no informe social: 1 punto.
2. En caso de obter igual puntuación, daráselle prioridade á renda per cápita máis baixa.
3. Cando o número de solicitudes con dereito ás axudas exceda do crédito orzamentario destinado para tal fin, a comisión provincial de valoración determinará a puntuación mínima necesaria para ter dereito ás axudas.
Artigo 10º.-Resolución.
1. Logo da oportuna fiscalización do gasto, o xefe territorial da Consellería de Traballo e Benestar, por delegación da conselleira, ditará resolución pola que se concedan ou deneguen as axudas, segundo o disposto no artigo 7.3º, da Lei 9/2007, do 13 de xuño, de subvencións de Galicia.
2. O prazo máximo para ditar e notificar as resolucións será de nove meses a partir do día seguinte ao da publicación desta orde no Diario Oficial de Galicia, consonte o establecido no artigo 23.4º da Lei 9/2007, do 13 de xuño, de subvencións de Galicia.O vencemento do prazo máximo sen que sexa notificada a resolución, lexitima aos interesados para entender desestimada por silencio administrativo a solicitude de concesión da subvención segundo o previsto no artigo 23.5º da Lei 9/2007, do 13 de xuño, de subvencións de Galicia.
3. A duración, contía e condicións das axudas serán as que se especifiquen na resolución de concesión.
Artigo 11º.-Recursos.
1. A resolución esgota a vía administrativa e contra ela pode interpoñerse recurso contencioso-administrativo ante o órgano xurisdicional competente, no prazo de dous meses a partir do día seguinte ao da notificación da dita resolución, segundo o disposto na Lei 29/1998, do 13 de xullo, reguladora da xurisdición contencioso-administrativa. No caso de resolución presunta, este prazo será de seis meses a partir do día seguinte a aquel en que remate o prazo para ditar resolucion.
Potestativamente, e con anterioridade á interposición do referido recurso contencioso-administrativo, poderá interpoñerse recurso de reposición ante o órgano que ditou o acto. Se este é expreso, o prazo para interpoñelo é dun mes a partir do día seguinte ao da notificación da resolución; se non o é, o prazo é de tres meses a partir do día seguinte a aquel en que se produza o acto presunto. Neste caso non se poderá interpoñer o recurso contencioso-administrativo ata que se resolva o recurso de reposición.
2. Contra estas bases reguladoras, cuxa aprobación pon fin á vía administrativa, poderase interpoñer recurso potestativo de reposición perante a conselleira de Traballo e Benestar no prazo dun mes contado a partir do día seguinte ao da súa publicación no Diario Oficial de Galicia. Así mesmo, tamén se poderá interpoñer directamente recurso contencioso-administrativo ante o órgano competente desta xurisdición, no prazo de dous meses contados desde o día seguinte ao da súa publicación no Diario Oficial de Galicia.
Artigo 12º.-Modificación, suspensión e revogación.
1. Os xefes territoriais, igualmente por delegación da conselleira de Traballo e Benestar, poderán modificar, suspender ou revogar as axudas concedidas, logo do informe proposta da comisión provincial de valoración, nos casos en que varíen as condicións que motivaron a concesión ou do incumprimento total ou parcial dos requisitos e condicións establecidos para ela.
2. En calquera caso, a obtención concorrente de subvencións ou axudas outorgadas por outras administracións ou entes públicos ou privados, nacionais ou internacionais, poderá dar lugar á modificación da resolución da concesión.
3. As resolucións de concesión, denegación, modificación, suspensión ou revogación das axudas ditadas notificaránselles aos interesados e terán que ser motivadas.
Artigo 13º.-Pagamento das axudas.
A contía da axuda concedida aboaráselles aos solicitantes en pagamentos por mensualidades vencidas, incluíndose no primeiro pagamento as mensualidades vencidas desde o primeiro día do ano ou aquel desde o que teñan dereito a súa percepción e ata o último día do mes anterior a aquel en que se dite a resolución de concesión.
Antes do último pagamento, o solicitante presentará unha declaración complementaria do conxunto de axudas solicitadas, tanto as aprobadas ou concedidas como as pendentes de resolución, para a mesma finalidade, das distintas administracións públicas ou calquera dos seus organismos, entes ou sociedades (anexo VI).
No prazo máximo de 15 días, contados desde a finalización do período de percepción da axuda, o solicitante presentará unha declaración xurada na cal xustifique a axuda e que os fondos percibidos foron utilizados para os fins propostos.
Artigo 14º.-Supervisión das axudas.
1. A supervisión do cumprimento do plan de traballo que se establece como requisito para a concesión das axudas será realizada polos servizos sociais municipais ou polos servizos de menores do departamento territorial correspondente ao domicilio da unidade familiar e consistirá en:
a) Avaliación técnica da súa aplicación, exixíndose un mínimo dun informe anual que se presentará antes do remate do ano, sobre a situación das familias beneficiarias e o grao de consecución dos obxectivos marcados.
b) Apoio e orientación ás familias para acadar canto antes a súa plena autonomía.
c) Posta en coñecemento da comisión provincial de valoración das circunstancias que poidan motivar a modificación ou reintegro das axudas concedidas.
2. O seguimento e control das axudas serán realizados polo departamento territorial da Consellería de Traballo e Benestar que corresponda.
Artigo 15º.-Reintegro das axudas.
Procederá o reintegro, total ou parcial, da subvención ou axuda pública percibida e dos xuros de mora producidos desde o momento do seu pagamento nos casos establecidos nos artigos 32 e 33 da Lei 9/2007, do 13 de xuño, de subvencións de Galicia e no Decreto 11/2009, do 8 de xaneiro, polo que se aproba o seu regulamento.
Para os efectos do parágrafo anterior entenderase como causa de reintegro o incumprimento dalgún dos compromisos subscritos polo solicitante (anexo III) ou dos requisitos establecidos no artigo 5º desta orde.
Artigo 16º.-Actuacións de comprobación.
Os receptores das axudas ou subvencións quedan sometidos ás actuacións de comprobación que acorde a Consellería de Traballo e Benestar. Así mesmo, quedan obrigados a facilitar toda a información que lles sexa requirida pola Intervención Xeral da Comunidade Autónoma, o Tribunal de Contas e o Consello de Contas, no exercicio das súas funcións de fiscalización e control do destino das axudas.
Artigo 17º.-Publicidade das subvencións.
Non será necesaria a publicidade da adxudicación da axuda de acordo co establecido no artigo 15.2º d) da Lei 9/2007, do 13 de xuño, de subvencións de Galicia e no artigo 13.6º a) da Lei 4/2006, do 30 de xuño, de transparencia e boas prácticas na Administración pública, por ser a publicación contraria ao respecto e salvagarda da honra e a intimidade persoal e familiar das persoas físicas, en virtude do establecido na Lei orgánica 1/1982, do 5 de maio, de protección civil do dereito á honra, á intimidade persoal e familiar e á propia imaxe.
Artigo 18º.-Compatibilidade das axudas.
A percepción desta axuda é compatible coa percepción doutras subvencións ou axudas, procedentes de calquera outra Administración ou de entes públicos ou privados, nacionais, da Unión Europea ou de organismos internacionais, agás a Renda de Integración Social de Galicia. En particular, é compatible coa prestación familiar por coidado de fillos menores de tres anos.
Disposicións adicionais
Primeira.-A concesión destas axudas terá como límite global o crédito consignado no orzamento para estes fins.
Segunda.-Apróbase a delegación de competencias nos xefes territoriais da Consellería de Traballo e Benestar, ao abeiro do establecido no artigo 7.3º da Lei 9/2007, do 13 de xuño, de subvencións de Galicia, para resolver a concesión, denegación, modificación ou outras incidencias das subvencións previstas nesta orde, autorizar e dispoñer os gastos, así como o recoñecemento das obrigas e a proposta dos pagamentos, en relación co disposto no artigo 73 a) do citado Decreto lexislativo 1/1999, do 7 de outubro.
Terceira.-Os beneficiarios destas axudas estarán sometidos ás responsabilidades e ao réxime sancionador que sobre infraccións nesta materia establece a Lei 13/2008, do 3 de decembro, de servizos sociais de Galicia; o título IV da Lei 9/2007, do 13 de xuño, de subvencións de Galicia, e o Decreto 11/2009, do 8 de xaneiro, polo que se aproba o seu regulamento.
Disposicións derradeiras
Primeira.-Autorízase a Secretaría Xeral de Familia e Benestar para ditar as normas necesarias para o desenvolvemento desta orde.
Segunda.-Esta orde entrará en vigor o día seguinte ao da súa publicación no Diario Oficial de Galicia.
Santiago de Compostela, 5 de maio de 2010.
Beatriz Mato Otero
Conselleira de Traballo e Benestar
Ver referencia pdf "08900D005P010.PDF"